钦定古今图书集成/理学汇编/文学典/第197卷 > 《周朴诗集序》林嵩
## 钦定古今图书集成/理学汇编/文学典/第197卷 > 《周朴诗集序》林嵩

“颜子圣声，与日月而不尽；黔娄贫誉，等江河而共存。”
呜呼！先贫俱足，亦颜、黔之流，而能于诗，惜哉！不雍容
于金马门，踧踖宣尼户。乾符七年，闽城殒贼，悲夫！先
生名朴，字见素，生于钓台，而长于瓯闽，与李建州频、
方处士干为诗友。一篇一咏，脍炙人口。𬸚𬸦屈轶，祥
瑞皇家。迂避而贫，聋瞽不重。高傲纵逸，林观宇宙，视
富贵如浮云，蔑珪璋如草芥。惟山僧钓叟，相与往还，
蓬门芦户，不庇风雨，稔不抗歉不变，晏如也。诗人张
为尝贻先生诗曰：“到处只闭户，逢君便展眉。”闽之廉
问杨公发、李公诲，中朝重德，羽翼词人，奇君之诗，召
而不往。或曰：“达寮怜才，而子避之，何也？”先生曰：“二公
怜才，吾固不往，苟或见之，以吾之贫，恐以摄假之牒
见黦耳。亦接舆于陵，未能加也。”松蟠鹤翅，泥曳龟尾，
一丘一壑，宽于天地。先生为诗，思迟盈月，方得一联
一句，得必惊人，未暇全篇，已布人口。有僧楼浩，高人
也，与先生善，捃拾先生遗文，得诗一百首。中和二年
冬十月，携来访余，且惊且喜。余欲先生之文与《方干》
齐集毕，遂为之序。小子以词赋博挂技，文非所业，但
直举其美，文䩄作者。